**นภา เกียรติวันชัย** เป็นอดีตแชมป์โลกในรุ่นสตอร์วเวท (105 ปอนด์) ของสภามวยโลก (WBC)

ประวัติ
-------

### แชมป์โลกคนที่ 13

นภามีชื่อจริงว่า **สุวิทย์ แซ่ตั้ง** ชื่อเล่น **ไก่** เกิดเมื่อวันที่ 27 กรกฎาคม พ.ศ. 2510 ที่อำเภอโชคชัย จังหวัดนครราชสีมา มีพี่น้องทั้งหมด 8 คน เป็นชาย 7 หญิง 1 คน ซึ่งพี่น้องที่เป็นชายทั้ง 7 คนนั้นถูกฝึกให้เป็นนักมวยไทยทั้งหมด เพราะครอบครัวของนภามีกิจการค่ายมวยชื่อ "ลูกโชคชัย" กระทั่งอายุได้ 14 ปี จึงเริ่มเข้าสู่วงการมวยอย่างจริงจัง เริ่มชกครั้งแรก ได้ค่าตัวแค่ 50 บาท ตระเวนชกมวยไทยอยู่ในละแวกจังหวัดนครราชสีมาร่วม 200 กว่าครั้ง จนเริ่มมีชื่อเสียงภายในจังหวัด จึงเดินทางเข้ากรุงเทพมหานครด้วยวัย 19 ปีตามพี่ชาย โดยสังกัดค่าย "ลูกมาตุลี" ของ "แก้ว โคซี่" แก้ว ดุสิตรัตนกุล เป็นผู้จัดการ ขึ้นชกที่เวทีลุมพินีหลายครั้ง แต่ไม่ประสบความสำเร็จ ชกแพ้มากกว่าชนะ ในชื่อ "โชคชัยจิ๋ว ณ พัทยา" จึงมีชื่อที่แฟนมวยเรียกกันติดปากว่า **ไอ้จิ๋ว** โดยชกครั้งสุดท้ายถึงขั้นกรามหัก จึงหันมาชกมวยสากล โดยขึ้นชกครั้งแรกเมื่อ 7 สิงหาคม พ.ศ. 2530 ชนะคะแนน จอมพิชิต เกียรติธวัช จากนั้น ชกชนะรวดอีก 3 ครั้ง "บึ๊กอึ่ง" สหสมภพ ศรีสมวงศ์ ในขณะนั้นสร้างนักมวยหลายคนประสบความสำเร็จเป็นแชมป์โลก ได้สนับสนุนนภา โดยได้ชิงแชมป์อินเตอร์เนชั่นแนล (แชมป์เงา) รุ่นสตอร์วเวท ของสภามวยโลก (WBC) ที่อินโดนีเซีย ซึ่งนภาชนะคะแนน นิโก โธมัส ได้แชมป์มาครอง 

เมื่อได้แชมป์อินเตอร์ฯ มาแล้ว ได้ป้องกันตำแหน่งแชมป์ครั้งหนึ่ง จึงได้มีโอกาสขึ้นชิงแชมป์โลกของจริงในรุ่นนี้ กับ ฮิโรกิ อิโอกะ เจ้าของตำแหน่งชาวญี่ปุ่น ที่เมืองโอซากะ ซึ่งนภาที่ผ่านมาชกมวยสากลมาเพียง 6 ไฟท์ เท่านั้นเอง กลับทำได้ดีกว่า น่าจะเป็นผู้ชนะ แต่เมื่อผลการรวมคะแนนออกมา กลับกลายเป็นเสมอกันไป อีกทั้งกรรมการห้ามบนเวทีได้ยุติการชกไปในยกที่ 12 ซึ่งเป็นยกสุดท้าย ทั้งที่มีเวลาเหลืออีกประมาณ 32 วินาที ทำให้การชกครั้งนี้ได้มีการประท้วงกันอย่างรุนแรงลุกลามไปถึงขั้นที่มีการประท้วงกันถึงหน้าสถานทูตญี่ปุ่นในประเทศไทย โดยผู้ขับรถแท็กซี่ ในที่สุด สภามวยโลกได้ตัดสินให้มีการชกนัดล้างตาอีกครั้ง ในคราวนี้ นภาสามารถทำได้ และเป็นผู้ชนะไป กลายเป็นแชมป์โลกคนที่ 13 ของไทย และเป็นคนที่สองที่สามารถได้แชมป์ถึงต่างแดน (คนแรกคือ แสนศักดิ์ เมืองสุรินทร์ ได้แชมป์สมัยที่ 2 จากสเปน) แต่เมื่อได้แชมป์มา นภา ก็ครองตำแหน่งอยู่ได้ไม่ถึงปี หลังจากป้องกันตำแหน่งครั้งแรกและกลับไปที่ญี่ปุ่นเพื่อป้องกันตำแหน่งกับ ฮิโรกิ อิโอกะ คู่ปรับเดิมแล้ว นภาก็ไปเสียตำแหน่งด้วยการแพ้น็อกในยกที่ 12 ในการป้องกันครั้งที่ 2 กับ ชเว จอม-ฮวัน นักมวยชาวเกาหลีใต้ ถึงโซล ประเทศของผู้ท้าชิงเอง

### หลังเสียแชมป์โลก

หลังจากเสียตำแหน่งไปแล้ว นภาขึ้นชกอุ่นเครื่องชนะคะแนน โรลันโด ปัสกวา ก่อนจะได้ไปชิงแชมป์โลกกับฮิเดยูกิ โอฮาชิ เมื่อ 8 มิถุนายน พ.ศ. 2533 ซึ่งนภาเป็นฝ่ายแพ้คะแนนไป จากนั้น นภาขึ้นชกชนะคะแนน ไฮเม อาลีควิน อีกเพียงครั้งเดียวเมื่อ 27 กันยายน พ.ศ. 2533 นภาก็เลิกชกมวยไปเป็นนักร้องตามคาเฟ่อยู่ระยะหนึ่งในที่สุดก็กลับมาชกมวยอีกครั้งหนึ่งเมื่อ 5 ตุลาคม พ.ศ. 2534 ชนะคะแนนปาร์ก ยองพิลจากเกาหลีใต้ ชกชนะอีก 2 ครั้ง นภาก็ได้ไปชิงแชมป์โลกที่สหรัฐเมื่อ 14 กันยายน พ.ศ. 2535 แพ้น็อก อุมเบร์โต กอนซาเลซ ยก 2 ที่ลอสแอนเจลิส ในการชิงแชมป์โลกรุ่นไลท์ฟลายเวท (108 ปอนด์) WBC จากนั้น ไปชกที่ญี่ปุ่นเมื่อ 20 พฤศจิกายน พ.ศ. 2535 แพ้น็อค อลา วิลล่ามอร์ ยก 2 นภาจึงเลิกชกมวยไปอีกครั้ง

นภาไปเป็นนักร้องตามคาเฟ่อีก แต่เนื่องจากรายได้จากการเป็นนักร้องไม่มั่นคง นภาจึงพยายามกลับมาชกมวยอีกแม้สภาพร่างกายจะไม่ไหว โดยหันมาใช้ชื่อ "นภา เกียรติสมภพ" ขึ้นชกเมื่อ 14 ธันวาคม พ.ศ. 2539 ชนะคะแนน รามิล นีลเก หลังจากนั้นนภามีปัญหาเกี่ยวกับดวงตาจึงต้องหยุดชกไปอีก จนใน พ.ศ. 2540 ญี่ปุ่นได้ติดต่อนภาไปชกนอกรอบกับนักมวยของตน ซึ่งนภาได้เดินทางไปชกกับคัง ชอลโฮ นักมวยเกาหลีเหนือ เมื่อ 14 ธันวาคม พ.ศ. 2540 และเป็นฝ่ายแพ้คะแนนไป หลังจากนั้น นภาได้ไปชกที่ญี่ปุ่นอีก 3 ครั้ง ซึ่งนภาแพ้แบบไม่ครบยกทั้งสิ้น หลังจากที่ขึ้นชกครั้งสุดท้าย เมื่อ 28 ตุลาคม พ.ศ. 2543 แพ้น็อค โอชิยากิ มัตซึมูระ ยก 7 แล้ว นภาก็ไม่ได้ขึ้นชกมวยอีกเลย

ปัจจุบัน นภา เกียรติวันชัย ก็ยังคงประกอบอาชีพเป็นนักร้องตามคาเฟ่หรือสถานบันเทิงต่าง ๆ อยู่เหมือนเดิม แต่ด้วยความที่เป็นนักร้องชายจึงมีรายได้รวมถึงค่าทิปไม่ถึง 10,000 บาทต่อเดือนด้วยซ้ำ จึงมีชีวิตความเป็นอยู่ค่อนข้างขัดสน และยังมีปัญหาสุขภาพด้านดวงตาที่เริ่มจะมองไม่เห็นซึ่งเริ่มมาจากการชกแพ้น็อกยก 2 กับกอนซาเลซ ในชีวิตความเป็นนักร้องของนภา เคยตกต่ำถึงขนาดได้ค่าตัวเพียงวันละ 20 บาท และยังเคยแสดงนำในมิวสิควีดีโอ เพลง *หนุ่มน้อยคาเฟ่* ของสันติ ดวงสว่าง ซึ่งเสมือนเป็นการตีแผ่ชีวิตตัวเอง ซึ่งเพลงนี้ก็กลายมาเป็นเพลงประตัวของนภา ต่อมา นภาได้รับการติดต่อว่าจะมีการช่วยเหลือจากสภามวยโลกด้านการเงินเป็นจำนวน 400 ดอลล่าร์สหรัฐ (ประมาณ 12,000 บาท) ต่อเดือน และจะมีการเพิ่มขึ้นเป็น 500 ดอลล่าร์ในอนาคต แต่จนถึงปัจจุบันก็ไม่ได้มีการช่วยเหลือแต่อย่างใด

เกียรติประวัติ
--------------

* แชมป์เงา WBC รุ่นสตรอเวท (2531)
	+ ชิง, 26 มกราคม 2531 ชนะคะแนน นิกโก้ โธมัส (ธงของประเทศอินโดนีเซีย อินโดนีเซีย) ที่ สตาร์ดัส ดิสโก้เทค กรุงจาการ์ตา
	+ ป้องกันครั้งที่ 1, 16 เมษายน 2531 ชนะคะแนน จิม เซอร์ยามัน (อินโดนีเซีย) ที่ สนามกีฬากาจายานา เมืองมาลัง
* มิถุนายน 2531 สละแชมป์
* แชมป์โลก WBC รุ่นสตรอเวท (2531 - 2532)
	+ ชิง, 13 พฤศจิกายน 2531 ชนะคะแนน ฮิโรกิ อิโอกะ (ธงของประเทศญี่ปุ่น ญี่ปุ่น) ที่ ศูนย์กีฬาในร่มจังหวัดโอซากะ โอซากะ
	+ ป้องกันแชมป์ครั้งที่ 1, 11 กุมภาพันธ์ 2532 ชนะคะแนน จอห์น อารีฟ (อินโดนีเซีย) ที่ สนามกีฬากลาง จ.นครราชสีมา
	+ ป้องกันครั้งที่ 2, 10 มิถุนายน. 2532 ชนะทีเคโอยก 11 ฮิโรกิ อิโอกะ (ญี่ปุ่น) ที่ ศูนย์กีฬาในร่มจังหวัดโอซากะ โอซากะ
	+ เสียแชมป์, 12 พฤศจิกายน 2532 แพ้น็อคยก 12 ชเว จอม-ฮวัน (ธงของประเทศเกาหลีใต้ เกาหลีใต้) ที่ เวิลด์เทรดเซ็นเตอร์ โซล
* เคยชิงแชมป์ต่อไปนี้แต่ไม่สำเร็จ
	+ ชิงแชมป์โลก WBC รุ่นสตรอเวท, 5 มิถุนายน 2531 เสมอ ฮิโรกิ อิโอกะ (ญี่ปุ่น) ที่ หอประชุมมหาวิทยาลัยกิงกิ โอซากะ
	+ ชิงแชมป์โลก WBC รุ่นสตรอเวท, 8 มิถุนายน 2533 แพ้คะแนน ฮิเดยูกิ โอฮาชิ (ญี่ปุ่น) ที่ โครากูเอ็งฮอล โตเกียว
	+ ชิงแชมป์โลก WBC รุ่นจูเนียร์ฟลายเวท, 14 กันยายน. 2535 แพ้น็อคยก 2 อุมเบร์โต กอนซาเลซ (ธงของประเทศเม็กซิโก เม็กซิโก) ที่ เกรทเวสท์เทิร์นฟอรัม อิงเกิลวูด รัฐแคลิฟอร์เนีย

อ้างอิง
-------

1. 1 2 3  "ซีรีส์ จน ดัง หมดตัว วัฏจักรนักมวยจริงหรือ? ตอนที่ 1 จากแชมป์โลกสู่นักร้อง 20 บาท". ไทยรัฐ. 22 May 2015. สืบค้นเมื่อ 24 May 2015.
2. 1 2  "เปิดชีวิต "นภา เกียรติวันชัย" จากคนจนสู่แชมป์โลก สุดท้ายหมดตัว! 1/2 #ปากโป้ง #ช่อง8 #thaich8". ยูทิวบ์. 28 May 2015. สืบค้นเมื่อ 31 January 2016.
3. 1 2  "5เช้าข่าวดี - สภามวยโลกช่วยเงิน 'เวนิช-นภา' 2แชมป์โลกชาวไทย". ยูทิวบ์. 18 June 2013. สืบค้นเมื่อ 6 February 2014.
4. ↑  *22 แชมป์โลกชาวไทย*, นิตยสารคนเด็ด (ฉบับพิเศษ) โดย สำนักพิมพ์ดวงตา พ.ศ. 2538
5. ↑  ชายพจน์. มวยดังไทยแลนด์ในอดีต: *ไอ้จิ๋ว นภา เกียรติวันชัย นักชกไทยคนที่สองที่ได้แชมป์จากต่างแดน*.นิตยสารมวยโลก. ฉบับที่ 870 พฤษภาคม พ.ศ. 2544 หน้า 45 - 47
6. ↑  "เปิดชีวิต "นภา เกียรติวันชัย" จากคนจนสู่แชมป์โลก สุดท้ายหมดตัว! 2/2 #ปากโป้ง #ช่อง8 #thaich8". ยูทิวบ์. 28 May 2015. สืบค้นเมื่อ 31 January 2016.

* สถิติการชก

แหล่งข้อมูลอื่น
---------------

* เทปการชกของ นภา เกียรติวันชัย

| * ด
* ค
* ก
แชมเปี้ยนโลกชาวไทย (เฉพาะ 4 สถาบันหลัก) |
| --- |
| **เดอะริง** | 
* โผน กิ่งเพชร
* ชาติชาย เชี่ยวน้อย
* เวนิส บ.ข.ส.
* สด จิตรลดา
* พงษ์ศักดิ์เล็ก ศิษย์คนองศักดิ์
* ศรีสะเกษ ศ.รุ่งวิสัย

 |
| **สภามวยโลก** | 
* โผน กิ่งเพชร
* ชาติชาย เชี่ยวน้อย
* เวนิส บ.ข.ส.
* แสนศักดิ์ เมืองสุรินทร์
* เนตรน้อย ศ.วรสิงห์
* พเยาว์ พูนธรัตน์
* สด จิตรลดา
* สามารถ พยัคฆ์อรุณ
* นภา เกียรติวันชัย
* เมืองชัย กิตติเกษม
* สมาน ส.จาตุรงค์
* ศิริมงคล สิงห์มนัสศักดิ์
* ฉัตรชัย สาสะกุล
* วีระพล นครหลวงโปรโมชั่น
* วันดี สิงห์วังชา
* เม็ดเงิน กระทิงแดงยิม
* พงษ์ศักดิ์เล็ก ศิษย์คนองศักดิ์
* อีเกิล เด่น จุลพันธ์
* โอเล่ห์ดง ศิษย์เสมอชัย
* สุริยัน ศ.รุ่งวิสัย
* คมพยัคฆ์ ป.ประมุข
* ศรีสะเกษ ศ.รุ่งวิสัย
* วันเฮง มีนะโยธิน
* เพชรมณี ก่อเกียรติยิม

 |
| **สมาคมมวยโลก** | 
* โผน กิ่งเพชร
* ชาติชาย เชี่ยวน้อย
* เบิกฤกษ์ ชาติวันชัย
* เขาทราย แกแล็คซี่
* เขาค้อ แกแล็คซี่
* ชนะ ป.เปาอินทร์
* แสน ส.เพลินจิต
* ดาวรุ่ง ชูวัฒนะ
* วีระพล นครหลวงโปรโมชั่น
* หยกไท ศิษย์ อ.
* พิชิต ช.ศิริวัฒน์
* ศรพิชัย พิษณุราชันย์
* ยอดดำรงค์ ศิษย์ยอดธง
* ยอดสนั่น 3เคแบตเตอรี่
* พูนสวัสดิ์ กระทิงแดงยิม
* สมศักดิ์ ศิษย์ชัชวาลย์
* เด่นเก้าแสน เก้าวิชิต
* ขวัญไทย ศิษย์หมอเส็ง
* พรสวรรค์ ป.ประมุข
* เทพฤทธิ์ สิงห์วังชา
* น็อคเอาท์ ซีพีเฟรชมาร์ท

 |
| **องค์กรมวยโลก** | 
* รัตนชัย ส.วรพิน
* ผึ้งหลวง ส.สิงห์อยู่

 |
| **สหพันธ์มวยนานาชาติ** | 
* สมุทร ศิษย์นฤพนธ์
* เมืองชัย กิตติเกษม
* ฟ้าลั่น ลูกมิ่งขวัญ
* พิชิต ศิษย์บางพระจันทร์
* รัตนพล ส.วรพิน
* สมาน ส.จาตุรงค์
* อำนาจ รื่นเริง

 |


| * ด
* ค
* ก
แชมป์เงาชาวไทย |
| --- |
| **สภามวยโลก** | 
* ร็อคกี้ ส.จิตรลดา
* ช่อ ห้าพลัง
* นภา เกียรติวันชัย
* อัศวิน ศ.ดุสิต
* ศรีคูณ ณ ราชวัตร
* สมิง เกียรติเพชร
* ศักดา ส.ภักดี
* ต่อศักดิ์ ศศิประภายิม
* ฉัตรชัย สาสะกุล
* จ้าวสิงห์ทอง นครหลวงโปรโมชั่น
* วีระพล นครหลวงโปรโมชั่น
* นภาพล เกียรติศักดิ์โชคชัย
* ซัดดัม เกียรติยงยุทธ
* แสนเมืองเลย ก่อเกียรติยิม
* ประเวศน์ ศักดิ์เมืองแกลง
* วันเฮง มีนะโยธิน
* แท่งทอง เกียรติทวีสุข
* พงษ์ศักดิ์เล็ก ศิษย์คนองศักดิ์

 |
| **องค์กรมวยโลก** | 
* ฤทธิชัย เกียรติประภัสร์

 |
| **สหพันธ์มวยนานาชาติ** | 
* รัตนพล ส.วรพิน
* เอกวิทย์ สิงห์ชัชวาลย์
* รัตนชัย ส.วรพิน
* วันดี สิงห์วังชา
* สมศักดิ์ สิงห์ชัชวาลย์
* ฟ้าประกอบ รักเกียรติยิม
* ฟ้าสั่ง พ.ธวัชชัย

 |